Απόφαση της Ευρωπαϊκής Κεντρικής Τράπεζας

της 23ης Οκτωβρίου 2003

που τροποποιεί την απόφαση ΕΚΤ/2002/12 της 19ης Δεκεμβρίου 2002 σχετικά με την έγκριση της ποσότητας των κερμάτων που πρόκειται να εκδοθούν το 2003

(ΕΚΤ/2003/13)

(2003/776/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 106 παράγραφος 2,

Εκτιμώντας τα ακόλουθα:

(1) Από την 1η Ιανουαρίου 1999, η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να εγκρίνει την ποσότητα των κερμάτων ευρώ που μπορούν να εκδίδουν τα κράτη μέλη που έχουν υιοθετήσει το ευρώ (εφεξής καλούμενα "συμμετέχοντα κράτη μέλη").

(2) Με βάση τις εκτιμήσεις της εξέλιξης της ζήτησης κερμάτων ευρώ το 2003, τις οποίες τα συμμετέχοντα κράτη μέλη υπέβαλαν στην ΕΚΤ, η ΕΚΤ ενέκρινε τη συνολική ποσότητα των κερμάτων ευρώ που προορίζονται για κυκλοφορία και των συλλεκτικών κερμάτων ευρώ που δεν προορίζονται για κυκλοφορία το 2003, στην απόφαση ΕΚΤ/2002/12, της 19ης Δεκεμβρίου 2002, σχετικά με την έγκριση της ποσότητας των κερμάτων που πρόκειται να εκδοθούν το 2003(1).

(3) Σε ορισμένα κράτη μέλη, οι εκτιμήσεις στις οποίες βασίζεται η απόφαση ΕΚΤ/2002/12 ήταν ανεπαρκείς, λόγω της ασταθούς ζήτησης κερμάτων ευρώ μετά τη μετάβαση από πλευράς χρηματικού το 2002, καθώς και λόγω απρόβλεπτων οικονομικών εξελίξεων. Ως αποτέλεσμα, τα εν λόγω συμμετέχοντα κράτη μέλη πρέπει τώρα να λάβουν την έγκριση της ΕΚΤ για την έκδοση επιπλέον κερμάτων ευρώ το 2003.

(4) Στις 3 Σεπτεμβρίου 2003, το γαλλικό Υπουργείο Οικονομίας, Οικονομικών και Βιομηχανίας ζήτησε από την ΕΚΤ να εγκρίνει αύξηση ύψους 600 εκατομμυρίων ευρώ στην ποσότητα των κερμάτων ευρώ που προορίζονται για κυκλοφορία και που η Γαλλία μπορεί να εκδώσει το 2003.

(5) Στις 11 Σεπτεμβρίου 2003, η Central Bank and Financial Services Authority of Ireland, ως η ορισμένη αντιπρόσωπος του ιρλανδικού Υπουργείου Οικονομικών, ζήτησε από την ΕΚΤ να εγκρίνει αύξηση ύψους 40 εκατομμυρίων ευρώ στην ποσότητα των κερμάτων ευρώ που προορίζονται για κυκλοφορία και που η Ιρλανδία μπορεί να εκδώσει το 2003.

(6) Στις 23 Σεπτεμβρίου 2003, το ιταλικό Υπουργείο Οικονομίας και Οικονομικών ζήτησε από την ΕΚΤ να εγκρίνει αύξηση ύψους 40 εκατομμυρίων ευρώ στην ποσότητα των κερμάτων ευρώ που προορίζονται για κυκλοφορία και που η Ιταλία μπορεί να εκδώσει το 2003.

(7) Στις 17 Σεπτεμβρίου 2003, η Oesterreichische Nationalbank ζήτησε από την ΕΚΤ να εγκρίνει αύξηση ύψους 40 εκατομμυρίων ευρώ στην ποσότητα των κερμάτων ευρώ που προορίζονται για κυκλοφορία και που η Αυστρία μπορεί να εκδώσει το 2003.

(8) Η ΕΚΤ εγκρίνει τα προαναφερόμενα αιτήματα για αύξηση της ποσότητας των προοριζόμενων για κυκλοφορία κερμάτων ευρώ που η Γαλλία, η Ιρλανδία, η Ιταλία και η Αυστρία μπορούν να εκδώσουν το 2003. Συνεπώς, ο πίνακας του άρθρου 1 της απόφασης ΕΚΤ/2002/12 πρέπει να αντικατασταθεί,

ΑΠΟΦΑΣΙΖΕΙ:

Άρθρο 1

Η απόφαση ΕΚΤ/2002/12 τροποποιείται ως ακολούθως:

Ο πίνακας του άρθρου 1 αντικαθίσταται από τον ακόλουθο πίνακα:

">ΘΕΣΗ ΠΙΝΑΚΑ>"

Άρθρο 2

Η παρούσα απόφαση απευθύνεται στα συμμετέχοντα κράτη μέλη.

Η παρούσα απόφαση θα δημοσιευθεί στην Επίσημη Εφημερίδα της Ευρωπαϊκής Ένωσης.

Φρανκφούρτη επί Μάιν, 23 Οκτωβρίου 2003.

Ο πρόεδρος της ΕΚΤ

Willem F. Duisenberg

(1) ΕΕ L 358 της 31.12.2002, σ. 144.